અમદાવાદ: વિખ્યાત ગાયક કિશોરકુમારની ૧૯પ૪માં આવેલી ફિલ્મ પહેલી તારીખનું ગીત ‘ખુશ હૈ જમાના, આજ પહેલી તારીખ હૈ’ બહુ જાણીતું છે. વર્ષોથી રેડિયો પર દરેક મહિનાની પહેલી તારીખે આ ગીત અચૂક વાગતું હતું. મહિનાની પહેલી તારીખ સામાન્ય રીતે પગારની તારીખ ગણાય છે અને પગારદાર વ્યક્તિ ખુશ હોય છે કે પગાર થશે, જોકે નોટબંધી પછીની પ્રથમ પગારની તારીખમાં લોકો ખુશ હોવાના બદલે ટેન્શનમાં છે, કેમ કે બેન્ક અને એટીએમમાં હજુ કેશની અછત છે. સરકારી તેમજ ખાનગી કર્મચારીઓના પગાર બેન્કમાં જમા થાય છે. પગાર તો થઇ જશે, પણ કેશ કેવી રીતે મળશે તેની લોકોમાં ચિંતા છે. ઘણા કર્મચારીઓના પગાર રોકડમાં થાય છે, જોકે કેશની અછતના કારણે મોટા ભાગની કંપનીઓએ રોકડમાં પગાર થાય છે તેવા કર્મચારીઓને ચેકથી પગાર આપવાનો નિર્ણય કર્યો છે.